Johannes Acronius (teolooch)
Johannes Acronius (Grimersum, East-Fryslân, 1565 - Haarlim, 29 septimber 1627) wie in Dútsk Herfoarme teolooch en de broer fan de Fryske teolooch Ruard Acronius. Hy is net sa bekend fan syn wittenskiplik wurk, mar mear troch syn oandiel yn it skeel tusken de Arminianen (Remonstranten) en Kontra-Remonstranten.

Libbensrin
Hy wie de soan fan in predikant, Dominicus Acronius, yn in doarp benoarden Emden, dat no yn de gemeente Krummhörn leit. Hy krige ûnderrjocht fan Zacharias Ursinus en Franciscus Junius yn Neustadt an der Hardt, no Neustadt an der Weinstrasse. Yn 1584 waard er predikant yn Eilsum, East Fryslân, letter yn Grins en Wesel (by Kleef). Doe't Wesel yn 1614 fan de Spanjerts ferneatige waard, flechte hy nei Deventer. Hy wiisde it predikantskip yn Deventer ôf omdat er dêr striderij feroarsake. Yn 1617 waard er professor yn de teology oan de Universiteit fan Frjentsjer. 

It jier dêrnei waard er beroppen as predikant yn Kampen, foaral om tsjinwicht te bieden oan guon fan syn kollega's yn dy kontrei dy't tefolle de kant fan Armenius' lear útskaaiden. Yn 1618-1619 wie er ôffurdige op de Synoade fan Doardt en beskuldige er harren fan Armenianisme, wat fan gefolgen hie dat guonts harren sit ferlearen. 

Yn 1619 gie oan it wurk as predikant yn Haarlim dêr't er oan syn dea ta bleau. De kalvinisten yn dy tiid seagen yn de gelearde en redenrike Acronius in warber foarstrider fan harren wierheid. Syn tsjinstanners beskreaunen him as in wifelriedich man dy't oerhinge nei striidskriuwerij.

Publikaasjes 
 Syntagma Theologiae, Grins, 1605
 Elenchus orthodoxus pseudo-relig. Romano-Cathol., Dimter, 1615
 Uytmonsteringe van verscheydene dolingen ... der genoemde Lutherschen, Arnhim, 1625

Bibliografy 
 . Het protestantsche vaderland: biographisch woordenboek van protestantsche godgeleerden in Nederland, 8 dln. Utert, 1903-1918: v. I, 19-29;
 . Mennonitisches Lexikon, 4 dln. Frankfurt & Weierhof: Hege; Karlsruhe; Schneider, 1913-1967: v. I, 12.

Keppeling om utens 
 Acronius by de DBNL

Eastfrysk predikant
Eastfrysk wittenskipper
Eastfrysk ûnderwizer
Eastfrysk skriuwer
Dútsk predikant
Dútsk teolooch
Dútsk heechlearaar
Dútsk publisist
Frysk predikant
Frysk teolooch
Frysk heechlearaar
Frysk publisist
Nederlânsk predikant
Nederlânsk teolooch
Nederlânsk heechlearaar
Nederlânsk publisist
Frysk persoan fan Eastfrysk komôf
Nederlânsk persoan fan Eastfrysk komôf
Heechlearaar oan de Universiteit fan Frjentsjer
Persoan berne yn 1565
Persoan stoarn yn 1627